কাউন্সিলর ভাইকে বাড়ির দায়িত্ব দিয়ে গিয়েছিলেন দিদি। বাড়িতে ফিরতেই অবশ্য ঘটল বিপত্তি। কারণ, বাড়ির ছাদে রাখা বোমা বিস্ফোরণে আতঙ্ক ছড়ালো এলাকায়।
মঙ্গলবার সকালে ঘটনাটি ঘটেছে নদিয়ার শান্তিপুরে। খবর পেয়ে শান্তিপুর থানার পুলিশ ঘটনাস্থলে পৌঁছে ফেটে যাওয়া বোমার অংশগুলি উদ্ধার করে নিয়ে যায়। 
সূত্রের খবর, শান্তিপুর পৌরসভার ১৪ নম্বর ওয়ার্ডের তৃণমূল কাউন্সিলর সুব্রত ঘোষ স্থানীয় সাহাপাড়ার বাসিন্দা। সুব্রতবাবুর পাশের বাড়িতেই থাকেন তাঁর দিদি চন্দ্রালিকা ঘোষ। গত বেশ কয়েক মাস বাড়ির বাইরে থাকার পরে সোমবার বাড়ি ফেরেন চন্দ্রালিকা দেবী। বাইরে যাওয়ার সময় ভাই সুব্রতবাবুকেই বাড়ির চাবি দিয়ে দেখাশোনার দায়িত্ব দিয়ে গিয়েছিলেন দিনি।
মঙ্গলবার ওই বাড়ি সংস্কারের জন্য সকাল ৯টা নাগাদ বাড়ির ছাদে এক শ্রমিক কাজ করতে গিয়ে দেখতে পান ছাদের উপর পরিত্যক্ত অবস্থায় পড়ে রয়েছে একটি বোমা। 

এই বিষয়ে অন্যান্য খবর

বড় ধাক্কা খেল তৃণমূল, মমতার জেলা সফরের মুখে হাইকোর্টে জয় বিজেপির


গত কয়েক দিনের প্রবল বর্ষণে বোমাটি ভিজে নিষ্ক্রিয় হয়ে গিয়েছে ভেবে ওই শ্রমিক বোমাটি তুলে পাশে ফেলতে যান। তখনই ঘটে যায় বিস্ফোরণ। বোমা ফাটায় সামান্য আহত হন ওই শ্রমিক।
কী বলছেন তৃণমূল কাউন্সিলর এবং তাঁর দিদি, দেখুন ভিডিও
 

এই ঘটনার জেরে আতঙ্কের সৃষ্টি হয় এলাকায়। কীভাবে ছাদের উপরে বোমাটি এল, তা তদন্ত করে দেখছে শান্তিপুর থানার পুলিশ। 
কাউন্সিলর সুব্রত ঘোষের দাবি, কে বা কারা ওই বোমা রেখেছে তিনি জানেন না। তাঁর ধারণা, আতঙ্ক ছড়ানোর জন্যই এই কাজ করে থাকতে পারে দুষ্কৃতীরা। সুব্রতবাবুর কথায়, ‘‘এর আগে আমার বাড়িতেও বোমা মারা হয়েছিল। পুলিশকে অনুরোধ করেছি যাতে  দোষীদের খুঁজে বের করা হয়।’’ তাঁর দিদিও বলেন, ‘‘আমরা বেশ কিছুদিন বাড়ি ছিলাম না। কে বা কারা ছাদের উপরে বোমা রেখেছে, তাও জানি না।’’